Masjid Agung kira-kira adedeg taun 1771 M. Amarga miturut prasasti kayu jati kapisan, katulis ing makutha kang dipasang ing dhuwur joglo masjid kuna kaukir taun 1771 M. Banjur miturut prasasti kayu jati kapindho kang ditulis ing mimbang masjid muni, “Kolo adegipun mimbar Masjid Ageng ing Kediri Sabtu pahing, wulan haji kaping 5, taun alif 1261 min hijrotin nabiyyi min Makkata ilal Madinah.” Prasasti iki njelentrehne mimbar (panggon khotib khotbah) digawé lan digunakne sakwuse fisik masjid dedeg ing taun 1261 H utawa 1841 M. Nganti saiki mimbar iku uga isih ana, kondisine isih apik, lan digawé kanggo khotib nalika khothbah. Miturut prasasti kapindho iki dianakake pamugaran kapisan. Prasasti katelu kang digawé sangka marmer muni, “Masjid Ageng Kediri kamulyaaken amarengi dinten Rebo wage ping 6 wulan sapar ijrah 1347 utawi ping 25 juli 1928 saking kerso dalem kanjeng Raden Adipati Hariyo Danudiningrat bupati kaping wolu ing Kediri sarembag kaliyan poro muslimin kanthi panyuwun dateng gusti Alloh, mugi-mugi tiyang Kediri sami pinaringan iman sempurno, tebih dateng tindak duroko anetepi pangandikanipun gusti Alloh, kadyo ingkang kadhawuhaken ing salebeting alam arwah.” Miturut prasasti marmer iki ing taun 1347 H utawa 1928 M dianakake pamugaran Masjid Agung Kutha Kediri kang kapindho. Bupati Kediri kaping wolu, Raden Adipati Hariyo Danudiningrat maujud kepanitiaan kang diketuai Kanjeng Pengulu, Raden H. Ali Musthofa. Amerga duwé pertimbangan syariah kang mendasar saéngga pamugaran iki ngelibatkne ulama gedhé, ya iku KH. Hasyim Asy’ari dan almaghfurlah KH. Wahab Chasbullah sangka Jombang. Pamugaran iki ndadekne serambi masjid kang tambah amba ing sisih etane lan tutup serambi digawé wujud kubah. Kolam kang ana ing kiwa lan tengene masjid dipendhem lan didedegne yasan Kantor Rapat Agama. Ana ing taun iku dalan mlebu marang masjid ana telu, ya iku kiwa, tengah, lan tengen. Masjid Agung Kutha Kediri dipugar kaping telune ana ing taun 1987 M. Kubah kang awalé sangka kayu digani dadi wujud bunder lan dibangun nganggo bahan semen cor. Tempat wudhu, jedhing, lan lawang mlebu masjid uga didandani.